DOICIMÉAD INMHEÁNACH OIBRE DE CHUID AN CHOIMISIÚIN ACHOIMRE FEIDHMIÚCHÁIN AR AN TUARASCÁIL AR AN MEASÚNÚ TIONCHAIR

An gá atá le beart

Tá sé d’aidhm ag imeachtaí dócmhainneachta foirceannadh nó athstruchtúrú ordúil cuideachtaí atá i gcruachás airgeadais agus eacnamaíoch a áirithiú. Tá an tAontas tar éis reachtaíocht a rith cheana féin i réimse na dócmhainneachta. Mar sin féin, ní chumhdaítear le reachtaíocht an Aontais atá ann cheana ach bearta réamhdhócmhainneachta agus urscaoilte fiachais (a chuirtear san áireamh leis an Treoir um Athstruchtúrú agus um Dhócmhainneacht a tugadh isteach le déanaí) agus rialacha maidir leis an dlí is infheidhme i gcásanna dócmhainneachta trasteorann (a leagtar amach sa Rialachán Dócmhainneachta). Dá thoradh sin, tá an dlí náisiúnta substainteach maidir leis an dócmhainneacht an‑éagsúil i gcónaí ar fud na mBallstát.

Tá na difríochtaí móra sna córais náisiúnta dócmhainneachta ag cur bacainn thábhachtach ar an margadh aonair do chaipiteal san Aontas. Cruthaíonn siad deacrachtaí d’infheisteoirí trasteorann ar gá dóibh faisnéis a fháil faoi 27 ndlí dócmhainneachta - agus nach mór dóibh a bheith in ann comparáid a dhéanamh eatarthu, d’fhonn iad a chur san áireamh ina gcinntí infheistíochta (agus é sin a a léiriú sa chostas caipitil). Ina theannta sin, tá córais náisiúnta dócmhainneachta fós éagsúil ó thaobh éifeachtúlachta de, go háirithe maidir leis an am a thógann sé cuideachta a leachtú agus maidir leis an luach is féidir a aisghabháil ar deireadh. I bhfoinsí sonraí a ndearnadh anailís orthu sa Mheasúnú Tionchair seo tugtar le fios go mbíonn moill ar nósanna imeachta i roinnt Ballstát i bhfad níos mó agus nach mbíonn a oiread sin torthaí éifeachtúla acu ná mar a bhíonn ag na gníomhaithe is fearr san Aontas. Tá dlúthbhaint ag an éagsúlacht sin lena laghad is féidir toradh na nósanna imeachta dócmhainneachta a thuar, rud a fhágann gurb airde na costais faisnéise agus foghlama d’infheisteoirí agus is suntasach an bhacainn ar infheistíochtaí trasteorann iad. I ndeireadh na dála, cuireann sé sin cosc ar leithdháileadh éifeachtúil caipitil agus cuireann sé bac ar fhorbairt Aontas na Margaí Caipitil.

Leanann an tionscnamh seo as Gníomhaíocht 11 de Phlean Gníomhaíochta 2020 chun Aontas Margaí Caipitil a Thógáil, inar gheall an Coimisiún go mbeifí in ann toradh na hinfheistíochta trasteorann a thuar níos fearr maidir le himeachtaí dócmhainneachta. Tá sé d’aidhm aige comhchuibhiú a dhéanamh ar ghnéithe spriocdhírithe den dlí substainteach maidir le dócmhainneacht chorparáideach (neamhbhainc) chun córais dócmhainneachta a dhéanamh níos éifeachtúla agus chun costais faisnéise agus foghlama do chreidiúnaithe trasteorann a laghdú mar thoradh ar an easpa comhchuibhithe. Tá sé d’aidhm aige freisin infheistíochtaí trasteorann agus iomaíocht a éascú agus feidhmiú ordúil an mhargaidh aonair, mar a shainordaítear in Airteagal 114 CFAE, á chosaint an tráth céanna.

Tugann túsphointí éagsúla, traidisiúin dhlíthiúla agus roghanna beartais na mBallstát lena thuiscint gurb é is dócha go mbeidh cóineasú leordhóthanach mar thoradh ar athchóirithe ar an leibhéal náisiúnta ar an dlí substainteach maidir le dócmhainneacht, in ainneoin roinnt athchóirithe a seoladh le blianta beaga anuas. Dá bhrí sin, tá gá le gníomhaíocht ar an leibhéal Eorpach chun a áirithiú go dtabharfar aghaidh ar an bhfadhb.

Réitigh fhéideartha

Sainaithníodh dhá phacáiste roghanna beartais atá bunaithe ar ionchur ó ghrúpa saineolaithe ar an dlí maidir le hathstruchtúrú agus dócmhainneacht, ar staidéar tiomnaithe agus ar thuairimí ó pháirtithe leasmhara. Baineadh úsáid as na foinsí fianaise sin, chomh maith leis na sonraí ón staidéar tagarmhairc a rinne an tÚdarás Baincéireachta Eorpach in 2020 agus ó na táscairí i dTuarascáil an Bhainc Dhomhanda maidir le Gnó a Dhéanamh, chun comparáid a dhéanamh idir na roghanna agus chun measúnú a dhéanamh ar a dtionchar. Is iad an dá rogha a breithníodh rogha spriocdhírithe um chomhchuibhiú (Rogha 1) agus rogha um chomhchuibhiú níos cuimsithí (Rogha 2), agus an dá rogha sin lena gcur chun feidhme trí bhithín treorach. Cuireadh as an áireamh an rogha trína n‑eiseofaí moladh, agus é sin amháin, de thairbhe gurbh éadócha a thabharfaí aghaidh ar an bhfadhb a sainaithníodh.

Dírítear leis na roghanna atá beartaithe ar thrí phríomhghné den dlí dócmhainneachta: (i) sócmhainní a aisghabháil ón eastát leachtaithe, (ii) éifeachtúlacht nósanna imeachta agus (iii) an luach a aisghabhfar a dháileadh ar bhonn cothrom intuartha ar na creidiúnaithe. Cumhdaítear leo, go háirithe, saincheisteanna a bhaineann le hidirbhearta a sheachaint, sócmhainní a rianú, dualgais agus dliteanas stiúrthóirí, cuideachta a dhíol mar ghnóthas leantach (‘réamhphaca’), an truicear dócmhainneachta, córas speisialta dócmhainneachta le haghaidh micrifhiontair agus fiontair bheaga, éilimh a rangú agus coistí creidiúnaithe. Áirítear i Rogha 2 na heilimintí uile a chumhdaítear le rogha 1, arna gcomhlánú le bearta níos uaillmhianaí sna trí phríomhghné ar fad a luaitear thuas.

Déantar measúnú san anailís ar na roghanna maidir le trí chuspóir: (i) an gceadaítear leo luach aisghabhála níos airde a bhaint amach, (ii) an bhfuil imeachtaí dócmhainneachta níos giorra agus (iii) an laghdaítear éiginnteacht dhlíthiúil agus costais faisnéise. Déantar breithniú cúramach san anailís freisin ar a n‑éifeachtúlacht costais agus a gcomhleanúnachas.

Tionchair na rogha tosaíochta

Ar bhonn na comparáide idir éifeachtacht agus éifeachtúlacht, roghnaítear rogha 1 (comhchuibhiú spriocdhírithe trí bhíthin treorach) ina rogha thosaíochta. Fuarthas amach san anailís mhionsonraithe go mbeadh sochair níos airde ag baint le comhchuibhiú níos cuimsithí (Rogha 2) maidir le dhá cheann de na trí chuspóir, ach bheadh costas níos airde ag baint leis sin freisin, go háirithe maidir le neamhréireachtaí a d’fhéadfadh a bheith ann le píosaí eile dlí (dlí maoine, dlí na gcuideachtaí, dlí an tsaothair). Chuirfeadh an comhchuibhiú spriocdhírithe (Rogha 1) sochair inchomparáide ar fáil (i gcomparáid le Rogha 2) ach ar bhealach níos costéifeachtaí.

Táthar ag súil go mbeidh sochair eacnamaíocha shuntasacha ag baint leis an rogha thosaíochta d’infheisteoirí (creidiúnaithe), do chuideachtaí, lena n‑áirítear FBManna, agus, go ginearálta, don gheilleagar i gcoitinne. Go háirithe, bainfidh creidiúnaithe sochar as aisghabháil luacha níos airde a bhfuiltear ag súil leis agus bainfidh siad sochar as costais laghdaithe faisnéise agus foghlama freisin. Bainfidh infheisteoirí ó thríú tíortha tairbhe as sochair chomhchosúla, rud a fhágfaidh go mbeidh sé níos tarraingtí dóibh infheistíocht a dhéanamh san Aontas. Beidh ar chuideachtaí ar fud an Aontais déileáil le córais dócmhainneachta níos aonfhoirmí agus beidh orthu déileáil le níos lú éiginnteachta dlí faoin méid a tharlóidh más rud é go mbeidh siad dócmhainneach ar deireadh. Bainfidh micreachuideachtaí agus cuideachtaí beaga tairbhe go díreach as córas dócmhainneachta maolaithe speisialta a chruthú, rud a bheidh níos comhréirí lena riachtanais.

Tugtar le fios sa mheasúnú cáilíochtúil agus cainníochtúil go bhféadfadh laghduithe suntasacha ar chostais agus ar am aisghabhála araon a bheith mar thoradh ar an gcomhchuibhiú spriocdhírithe. Meastar go gcuirfidh sé sin borradh thart ar 1.5 pointe céatadáin faoi rátaí aisghabhála, rud a bhféadfadh laghdú 1.5 bonnphointe ar chostais chistiúcháin a bheith mar thoradh air, agus meastacháin eimpíreacha á n‑eachtarshuí i staidéir eacnamaíocha, agus méadú ar shealúchais sócmhainní punainne trasteorann thart ar 1.5 pointe céatadáin. Nuair a dhéantar iad a chainníochtú ar bhonn na sonraí atá ar fáil agus toimhdí inchreidte, meastar go rachaidh buntáistí díreacha agus indíreacha thar EUR 10 mbilliún in aghaidh na bliana. Idir an dá linn, táthar ag súil go mbeidh na costais iomlána teoranta (agus gurbh iad na Ballstáit a d’fhabhródh den chuid is mó). Táthar ag súil freisin le costais indíreacha áirithe ar chuideachtaí mar gheall ar dhliteanas níos airde stiúrthóirí. D’fhéadfadh an tionscnamh difear dearfach, cé gur beag an difear sin, a dhéanamh don digitiú, don aistriú chuig geilleagar atá neodrach ó thaobh na haeráide de agus do Spriocanna Forbartha Inbhuanaithe.